Nanku Umculo Wama Zion Ohlabusayo
Leliqembu elikhokhelwa nguPhilani Moyo, insizwa yaseSt. Anna eKezi, ezalwa ngumuyi uLameck Moyo, owayekhokhela iqembu laMabhubesi.
JOHANNESBURG — Kuwoza Friday yakuqala ku2017 silethulela umculo ohlabusa impela weqembu lamaZayoni eligxile kweleSouth Africa elizibizwa ngokuthi ‘Ukuthula Kwabangcwele’. Kudlalade labo elitsha elitshisa bhe laba bacula bathi Kulungile Somandla. Leliqembu elikhokhelwa nguPhilani Moyo, insizwa yaseSt. Anna eKezi, ezalwa ngumuyi uLameck Moyo, owayekhokhela iqembu laMabhubesi, selihwatshe idlalade elitsha tsha elithi Kulungile Somandla. Laphake umfoka Moyo uthi kungenzeka uqala Umnyaka ka2017 udangele ngeziphithiphithi odlule kuzo kumnyaka ka2016, bheka phezulu uthi kulungile baba uma kuyintando yakho. “I-CD leli liphethe intshumayelo yonke ekhona. Ukududuzeka uyakuthola kuleli CD. Kukhombisa ukuthi ungafika kwezinye indawo ufike lapho wenze into ezingafanelanga, usulahlekelwa lukholo sibe sesikubona usuhamba udobha ema dust bin kanti kufanele baye ezinkonzweni kakhulu bathembe kuNkulunkulu.” Leli lidlalade lesine laleli qembu. Ngo 2012 bathe Khanyisa Nkosi, 2013 bathi Baba Mangilahlekayo, ngo 2014 bathi UJesu usezelwe kantike lamhlanjeke bathi Kulungile Somandla. Kuyacacake ukuthi bayibamba ngenhliziyo ingoma, bayidlithize ngomlomo besebeyilolozela ngo Khushukhushikhushi - Khushukhushikhushi –Khushukhushikhushi, kanti ngapha beyinyathela kuzwele. Idlalade labo leli lilengoma ezilitshumi lantathu. Kukhona uWangidala, Unothando olunjani, Akehlulwa lutho, Sifuna indlela, Uyindlela baba, lezinye. Kuleke yona ethi eMqamlezweni, aboKuthula Kwabangcwele bathi, kuzozonke ezisindayo ozohlangana lazo ngo 2017, bheka eMqamlezweni. UPhilani uthi Makhulu amaphupho eqembu lakhe. “Ngithi hayi ngiyabonga kakhulu from ekuqaleninje lithenga la ama CD ethu. Likhona I CD elizayo elihle kakhulu elithi ungabanaki abantu bazokhuluma bampempethe. Lelo sithe hayi ungabanaki abantu, akesenzeni lento umsebenzi wethu. Sicela lisi sapote kakhulu lingapheli umoya.” La malunga ebandla le African Baptist Apostolic Church of Zion athi nxa ufuna umculo ozakuqinisa ezindongeni lemaweni ka 2017, thintana labo kuface book kulo igama elithi Ukuthula kwabangcwele. Baphumake enkundleni ngayo eyesihloko sedlalade ethi Kulungile Somandla. Thinake kuStudio 7 sithi 2017 olitshukela, onambithayo kodwa kungaba nzima ithi, Kulungile baba uma kuyintando yakho.